VEGA og ICO præsenterer
**Sivert Høyem bringer mørket og melankolien til VEGA**

*Den tidligere frontmand i Madruga, Sivert Høyem, indtager mandag den 19. maj Lille VEGA med sin melankolske rockvokal samt et nyt album, der udforsker nye sider af hans særegne stemme.*

**Frontmand fra Madrugada**

Sivert Høyem stod for første gang i berømmelsens lys som frontmand i rockbandet Madrugada, der i senhalvfemserne fik deres store gennembrud i hjemlandet Norge. Bandet modtog tre grammy’er og turnerede Europa rundt flere gange.
Trioen gik i opløsning i 2007 efter den karismatiske guitarist Robert Burås’ dødsfald.
Siden har Høyem haft succes som soloartist samt som medlem af bandet The Volunteers, og han kan den 19. maj opleves i Lille VEGA.

**Ingen uendelig kærlighed**

Endnu et dødsfald tæt på den karismatiske sanger har præget hans kommende femte album. *Endless Love*, der udkommer den 17. marts, er dedikeret til Høyems manager, som meget pludseligt døde. Temaerne sangeren tager op på albummet er alt andet end, hvad den rosenrøde titel måske kunne antyde. Alderen er begyndt at tynge, mulighederne føles mindre i Høyems liv nu end tidligere,og den uendelige kærlighed er kun noget, man finder i eventyr.

Lyt bl.a. til de to første singler fra albummet ”[Inner Vision](http://www.youtube.com/watch?v=-CtNWwruYJk)” samt ”[Handsome Savior](http://www.youtube.com/watch?v=qDAwy9NFhDU)”.

Sammen med produceren Ulf Ivarsson (Thåström) udforsker Høyem forskellige sider af hans vokal. Gennem distortede og semi-elektroniske stemninger får blues og gospel-inspiration plads på det nye album*. Endless Love* er mixet af Michael Ilbert (The Cardigans/The Hives) i de legendariske Hansa Studier i Berlin.

**Særegen rockvokal som varemærke**
Høyem har skabt sig en solid karriere i og udenfor Norge ved at skrive fantastiske sange og ikke mindst på grund af sin stærke, melankolske og særegne rockvokal, som fremfor alt er hans varemærke. Gennem sin karriere har Høyem mestret kunsten at forblive cool og kompromisløs samtidig med, at han er blevet en folkekær kunstner, som rigtig mange kan relatere til.

Nu er Sivert Høyem atter tilbage i VEGA sammen med sit band, og man kan godt forberede sig på en dramatisk og energisk rockkoncert.

**Fakta om koncerten**:

Sivert Høyem (NO)

Mandag den 19. maj. kl. 21.00

Lille VEGA, Enghavevej 40, 1674 København V

Billetpris: 170 kr. + gebyr
Billetsalget starter senere fredag den 14. marts via VEGAs hjemmeside og billetnet.